《季秋既望吾族子侄以老人会于我家名曰燕老集此意亦可尚醉后写其意》
宋代·陈著

飒飒西风来，吹不开眉端。团团空中月，照不见肺肝。

菊花仍旧香，过雁秋年年。我怀人得知，流光逝如川。

况此苟活身，包羞天地閒。不如先露晞，安用空流连。

儿辈何为者，芋栗菘藿盘。将以寿我酒，岁晚松在山。

我谓非我意，掉头三长叹。绕膝不肯离，且笑且进言。

陶潜杜少陵，逢时更多艰。何尝便忘躯，得酒即开颜。

父子恩爱重，一刻难轻拚。世路虽偪仄，天道又好还。

但是强健在，心事终已宽。是亦菽水具，非如五鼎难。

庶几诗礼风，聊以娱亲安。再拜固以请，愿领家庭欢。

勤勤苦费辞，细听理亦然。强饮竟成醉，援笔如狂颠。

梗概粗以见，不觉盈长笺。呼儿为我歌，勿与醒者传。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。